b'\n_START_ARTICLE_\nVinko Zwitter\n_START_SECTION_\n\xc5\xbdivljenje in delo\n_START_PARAGRAPH_\nNa Dunaju je kon\xc4\x8dal \xc5\xa1tudij na Visoki \xc5\xa1oli za svetovno trgovino (1928). Leta 1941 je doktoriral iz trgovskih ved in 1951 opravil profesorski izpit za trgovske akademije. _NEWLINE_V letih 1929\xe2\x88\x921941 je bil tajnik Slovenske kr\xc5\xa1\xc4\x8dansko-socialne zveze za Koro\xc5\xa1ko, ki se je leta 1934 preimenovala v Slovensko prosvetno zvezo, v istem obdobju urednik ter od 1936-1938 tudi zalo\xc5\xbenik in izdajatelj tednika Koro\xc5\xa1ki Slovenec ter vodja slovenskega dija\xc5\xa1kega doma v Celovcu; bil je ena osrednjih osebnosti slovenske manj\xc5\xa1ine na Koro\xc5\xa1kem. V letih 1941\xe2\x88\x921945 je bil v izgnanstvu, od 1946 pa profesor na trgovski \xc5\xa1oli in trgovski akademiji v Celovcu. Po koncu 2. svetovne vojne je bil tudi eden od podpredsednikov Pokrajinskega odbora OF, po izklju\xc4\x8ditvi iz OF 1947 pa je vodil obnavljanje katoli\xc5\xa1kih organizacij koro\xc5\xa1kih Slovencev; bil je tudi med  ustanovitelji celov\xc5\xa1ke MD, od 1949-1956 pa urednik revije Dru\xc5\xbeina in dom. Po 2. vatikanskem koncilu je postal vodilni slovenski laik v katoli\xc5\xa1kih organizacijah ter je posebej deloval med izobra\xc5\xbeenci. V obdobju 1965-1977 je bil prvi predsednik slovenskega Katoli\xc5\xa1kega delovnega odbora Katoli\xc5\xa1ke akcije na Koro\xc5\xa1kem. Sodeloval je tudi pri nastajanju Kme\xc4\x8dke gospodarske zveze (1959-1964 njen tajnik) in bil med pobudniki za ustanovitev slovenske kme\xc4\x8dke \xc5\xa1ole v Tinjah. \xc4\x8clanke je objavljal v slovenskih koro\xc5\xa1kih \xc4\x8dasopisih ter veliko nastopal v slovenskih oddajah celov\xc5\xa1kega radia.'